Soene doen die praatwerk in ‘Op my eish! 2’Maryna. (Foto: Verskaf) “Hoekom voel dit of ek huis toe gaan?” wou Maryna in Donderdagaand se episode van Op my Eish! 2 by Francois weet kort nadat hulle die groep verlaat het vir ŉ bietjie alleentyd. Dit was tydens die eerste afspraak waar Francois vir Maryna, Abigail, Claudia en Leyla genooi het vir ŉ uitstappie na Perry’s Bridge-reptielpark in Hazyview. Francois wou nie doekies omdraai nie en het prontuit vir Maryna gesê dat hulle nog nie regtig baie tyd saam deurgebring of ŉ romantiese konneksie gehad het soos hy gehoop het nie. Hoewel Maryna al met hulle eerste blitsafspraak vlinders in haar maag gehad het, het Francois eers later dié gevoel ervaar. Tog het Maryna ŉ vermoede gehad dat haar Op my Eish! 2-avontuur op daardie oomblik sou eindig. Maryna, ŉ 29-jarige entrepreneur van Mashishing (Lydenburg), sê in ŉ onderhoud met Maroela Media dat sy ŉ oplettende mens is en aan Francois se lyftaal kon agterkom dat daar nie ŉ vonk tussen hulle is nie. “Ek het dit verwag en my hart was ook nie seer daaroor nie,” sê sy. “Ek was eintlik baie opgewonde om huis toe te gaan en weer by my seuntjie te wees, want ek het verskriklik na hom verlang. “Die hele ervaring op stel en met die opname van die program, was vir my baie interessant,” sê sy verder. “Ek het dit baie geniet en sal graag in die toekoms weer so iets agter die skerms wil doen, maar obviously nie weer om ŉ man te soek nie.” Kort nadat Maryna haar tasse moes pak, het Francois ook alleentyd saam met Claudia, Leyla en Abigail deurgebring. Dinge het warm geraak tussen Francois en Claudia toe hulle oor ernstige verhoudings en trou begin praat. Met Francois en Leyla se alleenafspraak was daar minder woorde, maar ŉ lang soen wat dié twee se hartklop behoorlik opgejaag het. Francois Jacobs. (Foto: Verskaf) Dit was egter nie die eerste soen tussen Francois en Leyla, of die eerste een van Op my eish! 2 nie. Kykers sal onthou dat drie soene in die vorige episode uitgedeel is, toe Francois eerste ŉ soen op Abigail se lippe geplant het en daarna ook vir Leyla en Nykie gesoen het. In Donderdag se episode het Francois en die vroue, na die besoek aan die reptielpark, hul partytjieskoene aangetrek om saam met hom sy 33ste verjaarsdag te vier. Dit is hier waar Francois se sjarme later ook vir Claudia laat swig het toe dié twee weggelip het van die partytjie af en sy hom gesoen het, hoewel sy eintlik wou wag tot hul vyfde afspraak. Van Francois se naaste vriende soos Altus Theart, Zetske van Pletzen en Neels van Jaarsveld, het ook saam gekuier en sommer ook die vroue wat hoop om sy hart te wen ŉ bietjie beter leer ken. Neels was in dié program nog saam met Florinda Hearn, wat hy aan die einde van die eerste seisoen van Op my eish! gekies het, maar Maroela Media het vroeër berig dat dié paartjie se liefdespad onlangs geskei het. Skakel elke Donderdag om 20:00 op kykNET (DStv-kanaal) in vir die tweede seisoen van Op My Eish!